
Claudinok és ß-catenin vizsgálata primer colorectalis tumorokban és ugyanazon betegek májmetasztázisaiban

Bevezetés: Az APC tumorszupresszor gén mutációja a ß-catenin sejtmagba történő transzlokációjához és a malignus transzformációban részt vevő gének következményes aktiválódásához vezet. A carcinogenesis és tumorprogresszió során a tight junction-t alkotó fehérjék, köztük a claudinok expressziós szabályozása is lényeges változásokat mutat. Ezen proteinek megváltozott expressziója lényeges szerepet játszhat a sejtek inváziójában és metasztázisképzésében, melyek a prognózis meghatározó tényezői.
Célkitűzés: Vizsgálatainak célja volt a claudin-1, -4, -7 és a ß-catenin fehérjék expressziós mintázatának összehasonlítása tumor körüli ép colon nyálkahártyában (COL), primer colorectalis adenocarcinomában (CRC) és ugyanezen tumorok májmetasztázisaiban (MET).
Minták és módszerek: 11 beteg sebészileg rezekált, formalinban fixált, paraffinba ágyazott COL, CRC és MET mintájából készített szöveti multiblokkokon (TMA) immunhisztokémiai reakciókat végeztünk, claudin-1, -4, -7 és ß-catenin ellenes antitestekkel (Benchmark XT automata). A reakciókat kvantitatív morfometriai mérésekkel, majd statisztikailag értékeltük.
Eredmények: A claudin-1 az ép colon nyálkahártyában nem mutatott pozitivitást, míg a primer tumorokban és azok májmetasztázisaiban szignifikánsan erősebb jelet adott (p<0,001 és p<0,01), de a MET nem különbözött szignifikánsan a CRC-től. Ezzel ellentétben a claudin-4 az ép colon nyálkahártyában expresszálódott erősen, míg a CRC-ben és a MET-ben csökkent kifejeződést mutatott (p=0,01 COL versus MET). A claudin-7 szintén a COL-ban adott erős reakciót, míg a CRC-ben, illetve a MET-ben gyengébb pozitivitást mértünk (p=0,03 COL versus MET). A CRC-k 36 %-ában, míg a MET-ek 44 %-ában volt detektálható ß-catenin magi pozitivitás.
Következtetések: A ß-catenin és a claudin-1,-4,-7 fehérjék expressziója jelentős változást mutat a normál colonnyálkahártya valamint a primer és metasztatikus CRC-ák között. A claudin-1 fehérjeexpresszió növekedése és a claudin-4 és -7 csökkenése a colorectalis adenocarcinoma és a májmetasztázisok kialakulására jellemző történésnek tűnik. A ß-catenin magi lokalizációja felveti szabályozó szerepét a claudin-1 expresszió szabályozásában.
Támogatás: Országos Tudományos Kutatási Alapprogramok (OTKA) # K101435.



